b'\n_START_ARTICLE_\nFrank McGee\n_START_SECTION_\nNuoruus\n_START_PARAGRAPH_\nFrancis McGee syntyi Ottawassa vuonna 1882. H\xc3\xa4nen vanhempansa olivat John Joseph McGee ja Elizabeth Crotty. Francisin is\xc3\xa4 John Joseph McGee oli Kanadan valtakunnanneuvoston j\xc3\xa4sen ja h\xc3\xa4nen set\xc3\xa4ns\xc3\xa4 Thomas D\xe2\x80\x99Arcy McGee oli kuulunut niin sanottuihin Konfederaation isiin, jotka olivat osallistuneet Kanadan konfederaatiota edelt\xc3\xa4neisiin konferensseihin._NEWLINE_McGee k\xc3\xa4vi koulunsa Ottawassa ja ty\xc3\xb6skenteli valmistumisensa j\xc3\xa4lkeen intiaaniasioiden virastossa. H\xc3\xa4n oli intohimoinen urheilija ja harrasti useita lajeja, kuten lacrossea ja kanadalaista jalkapalloa. H\xc3\xa4nen ykk\xc3\xb6slajinsa oli kuitenkin j\xc3\xa4\xc3\xa4kiekko, jota h\xc3\xa4n pelasi, vaikka oli menett\xc3\xa4nyt vuonna 1900 Canadian Pacific Railwayn joukkuetta vastaan k\xc3\xa4ydyss\xc3\xa4 ottelussa n\xc3\xa4\xc3\xb6n toisesta silm\xc3\xa4st\xc3\xa4\xc3\xa4n. H\xc3\xa4nt\xc3\xa4 kutsuttiin onnettomuuden takia nimell\xc3\xa4 \xe2\x80\x9dOne-Eyed Frank McGee\xe2\x80\x9d (\xe2\x80\x9dYksisilm\xc3\xa4-Frank McGee\xe2\x80\x9d).\n_START_SECTION_\nJ\xc3\xa4\xc3\xa4kiekkoura\n_START_PARAGRAPH_\nMcGeen ura j\xc3\xa4\xc3\xa4kiekon p\xc3\xa4\xc3\xa4sarjassa alkoi tammikuussa 1903, kun h\xc3\xa4n siirtyi Ottawa Hockey Clubiin. Ensimm\xc3\xa4isess\xc3\xa4 ottelussaan h\xc3\xa4n teki heti kaksi maalia, kun Ottawa voitti hallitsevan Stanley Cup -mestarin Montreal AAA:n 7\xe2\x80\x931. Kolme viikkoa my\xc3\xb6hemmin McGee teki viisi maalia Montreal Victoriasia vastaan Stanley Cup -mestaruusottelussa. Tuohon aikaan Stanley Cup oli niin sanottu haastepalkinto, sill\xc3\xa4 joukkue sai pit\xc3\xa4\xc3\xa4 pokaalia, kunnes toinen joukkue onnistui voittamaan sen haasteotteluissa. Ottawa puolusti pian voittonsa j\xc3\xa4lkeen Stanley Cupia haasteottelussa Rat Portage Thistlesia vastaan. Nelj\xc3\xa4ss\xc3\xa4 Stanley Cup -ottelussa McGee teki seitsem\xc3\xa4n maalia. Ottawa onnistui kaikkiaan voittamaan tai puolustamaan Stanley Cup -mestaruutta kymmenen kertaa vuosien 1902\xe2\x80\x931906 aikana._NEWLINE_McGee teki Stanley Cup -enn\xc3\xa4tyksi\xc3\xa4 vuosien 1904\xe2\x80\x931905 aikana. Toronto Marlborosia vastaan 25. helmikuuta 1904 pelatussa toisessa Stanley Cup -ottelussa McGee teki enn\xc3\xa4tykselliset viisi maalia. H\xc3\xa4n sivusi enn\xc3\xa4tyst\xc3\xa4\xc3\xa4n seuraavassa kuussa Brandon Wheat Citiesia vastaan k\xc3\xa4ydyss\xc3\xa4 Stanley Cup -haasteottelussa._NEWLINE_Dawson City Nuggets haastoi Ottawan Stanley Cup -pokaalista ottelussa, joka k\xc3\xa4ytiin tammikuussa 1905. Ottawa voitti ottelusarjan helposti maalein 9\xe2\x80\x932 ja 23\xe2\x80\x932. J\xc3\xa4lkimm\xc3\xa4isess\xc3\xa4 ottelussa McGee teki per\xc3\xa4ti 14 maalia, mik\xc3\xa4 on Stanley Cup -otteluiden enn\xc3\xa4tys. My\xc3\xb6hemmin kev\xc3\xa4\xc3\xa4n 1905 aikana Ottawa voitti my\xc3\xb6s Federal Amateur Hockey Leaguen mestaruuden. McGee teki FAHL-kauden aikana 17 maalia kuudessa ottelussa. T\xc3\xa4m\xc3\xa4n j\xc3\xa4lkeen Ottawa puolusti viel\xc3\xa4 Stanley Cup -pokaalia Rat Portage Thistlesia vastaan. Murtuneella ranteella pelannut McGee teki kolmannessa ja ratkaisevassa ottelussa voittomaalin._NEWLINE_Ottawa pelasi kaudella 1905\xe2\x80\x931906 Eastern Canada Amateur Hockey Association -sarjassa, jonka runkosarjassa McGee teki 28 maalia seitsem\xc3\xa4ss\xc3\xa4 ottelussa. Ottawa onnistui puolustamaan Stanley Cup -mestaruuttaan viel\xc3\xa4 kahdesti, helmikuussa ja maaliskuussa 1906. Queen\xe2\x80\x99s Universityn joukkuetta vastaan McGee teki kuusi maalia kahdessa ottelussa ja Smiths Fallsin joukkuetta vastaan yhdeks\xc3\xa4n maalia._NEWLINE_Ottawan kolmen vuoden aikakausi p\xc3\xa4\xc3\xa4ttyi lopulta kev\xc3\xa4\xc3\xa4ll\xc3\xa4 1906 ottelusarjaan Montreal Wanderersia vastaan. Wanderers sai pokaalin itselleen voitettuaan kahden ottelun sarjan yhteismaalein 12\xe2\x80\x9310. McGee p\xc3\xa4\xc3\xa4tti lopettaa uransa h\xc3\xa4vityn sarjan j\xc3\xa4lkeen. H\xc3\xa4n oli vasta 23-vuotias eik\xc3\xa4 halunnut ajan v\xc3\xa4kivaltaisessa peliss\xc3\xa4 menett\xc3\xa4\xc3\xa4 viel\xc3\xa4 n\xc3\xa4k\xc3\xb6\xc3\xa4\xc3\xa4n toisestakin silm\xc3\xa4st\xc3\xa4\xc3\xa4n. McGee teki p\xc3\xa4\xc3\xa4sarjauransa aikana 135 maalia 45 ottelussa.\n_START_SECTION_\nKaatuminen ensimm\xc3\xa4isess\xc3\xa4 maailmansodassa\n_START_PARAGRAPH_\nMcGee taisteli ensimm\xc3\xa4isess\xc3\xa4 maailmansodassa. Ei tiedet\xc3\xa4, miten toisesta silm\xc3\xa4st\xc3\xa4\xc3\xa4n sokea McGee onnistui liittym\xc3\xa4\xc3\xa4n asevoimiin, mutta veljenpoikansa mukaan h\xc3\xa4n huijasi armeijan n\xc3\xa4k\xc3\xb6testiss\xc3\xa4. L\xc3\xa4\xc3\xa4k\xc3\xa4rintodistuksen mukaan h\xc3\xa4n olisi n\xc3\xa4hnyt riitt\xc3\xa4v\xc3\xa4n hyvin kummallakin silm\xc3\xa4ll\xc3\xa4._NEWLINE_McGee l\xc3\xa4hti toukokuussa 1915 Kanadasta Englantiin 21. jalkav\xc3\xa4kipataljoonan luutnanttina. Joulukuussa h\xc3\xa4n haavoittui polveen Ranskassa ja h\xc3\xa4net l\xc3\xa4hetettiin toipumaan Englantiin. McGee palasi 21. elokuuta 1916 Sommen taisteluihin ja kaatui 16. syyskuuta Courceletten l\xc3\xa4hell\xc3\xa4 Flers\xe2\x80\x93Courceletten taistelussa. McGeen ruumista ei l\xc3\xb6ydetty, mutta h\xc3\xa4n on yksi 11\xc2\xa0169:sta ensimm\xc3\xa4isess\xc3\xa4 maailmansodassa kuolleesta kanadalaisesta, joiden muistoksi Pas-de-Calais\xe2\x80\x99en on pystytetty Canadian National Vimy Memorial.\n_START_SECTION_\nPelityyli ja tunnustukset\n_START_PARAGRAPH_\nMcGee oli yksi 1900-luvun alun parhaimman joukkueen keskeisimpi\xc3\xa4 pelaajia. H\xc3\xa4nen mailank\xc3\xa4sittely- ja laukaisutaitonsa tekiv\xc3\xa4t h\xc3\xa4nest\xc3\xa4 aikansa pel\xc3\xa4tyimpi\xc3\xa4 hy\xc3\xb6kk\xc3\xa4\xc3\xa4ji\xc3\xa4. McGee oli my\xc3\xb6s todella kilpailuhenkinen, ja h\xc3\xa4n oli aina parhaimmillaan t\xc3\xa4rkeimmiss\xc3\xa4 otteluissa._NEWLINE_McGee valittiin postuumisti ensimm\xc3\xa4isten joukossa Hockey Hall of Fameen vuonna 1945.'